Siste tall pr. 29.02.20

7 personer var testet positivt i går, og ytterligere 8 har testet positivt i dag. 4 nye tilfeller er påvist i Bergen i dag. 3 av de 15 tilfellene er ansatt på Oslo universitetssykehus. FHI bistår Oslo universitetssykehus med kartlegging av kontakter.

FHI kjenner smitteveien til alle de 15 tilfellene i Norge. Alle har tilknytning til smitte i utbruddsområder i utlandet.

Presisering av råd til helsepersonell

Folkehelseinstituttet har i dag også presisert råd for helsepersonell etter hjemkomst fra område med utbredt smitte.

– Ansatte skal som alltid ikke gå på jobb når de er syke, og følge basale smittevernrutiner for å beskytte pasientene sine mot smitte, sier områdedirektør Geir Bukholm ved FHI.

Årvåkenhet hos ansatte og helsetjeneste

Den ansatte bør ta kontakt med arbeidsstedets smittevernansvarlige etter hjemkomst fra et utbruddsområde slik at den ansatte kan få personlig veiledning og det kan gjøres en risikovurdering med hensyn til vedkommendes arbeid (reisested, arbeidsoppgaver, pasientgrupper). Som hovedregel kan og bør ansatte som føler seg friske jobbe.

– Ansatte må være særlig årvåkne på feber, hoste og andre luftveissymptomer. De må melde fra til nærmeste leder ved begynnende symptomer, og bør gå hjem og holde seg hjemme. Dersom symptomene forverres med utvikling av feber, hoste eller tungpust, skal de ringe fastlege eller legevakt for avtale om prøvetaking, sier Bukholm.